150 sterf in 400 skietvoorvalle in VSA(Argieffoto: Max Kleinen) Terwyl die meeste Amerikaners die afgelope naweek die land se Onafhanklikheidsviering met optogte, braaie en vuurwerk gevier het, is minstens 150 mense dié naweek in meer as 400 voorvalle van vuurwapengeweld dood. CNN berig data van die Gun Violence Archive dui op ŉ beduidende toename in geweldsmisdaad in die land. Die data sluit die getal skietvoorvalle en slagoffers van vuurwapengeweld landwyd in ŉ 72 uur tydperk – van Vrydag tot Sondag – in en word nog bygewerk. Luidens die berig was daar in New York 26 slagoffers in 21 skietvoorvalle, ŉ afname van dieselfde tyd verlede jaar toe 30 mense in 25 skietvoorvalle betrokke was. Vuurwapengeweldmisdaad in dié stad styg egter in hierdie stadium tot vlakke wat jare laas ondervind is. Op 4 Julie het die stad 12 skietvoorvalle waarby 13 slagoffers betrokke was aangeteken, ŉ styging van verlede jaar se agt skieterye en agt slagoffers. CNN berig voorts vuurwapengeweld in New York het met byna 40% toegeneem in vergelyking met dieselfde tydperk verlede jaar. In die geweldgeteisterde Chicago is 88 mense geskiet. Altesame 14 van hulle is dood. Die stad is die VSA se derde grootste stad en is op pad om verlede jaar se 774 moorde – die stad se tweede dodelikste jaar die afgelope twee dekades – verby te steek. Vakansienaweke sorg gewoonlik vir heelwat sterftes in Chicago. Verlede jaar is 87 mense in Chicago geskiet, 17 van hulle dood, oor ŉ vier dae lange tydperk wat 4 Julie ingesluit het. Onder die honderde mense wat die afgelope naweek gewond is, is vyf kinders. Twee polisiebeamptes in Chicago is ook gewond terwyl hulle ŉ skare van duisende mense in die stad se West Side uiteen probeer jaag het. Meer as 60 mense is in hegtenis geneem.